钦定古今图书集成/理学汇编/学行典/第271卷 > 陈爱
## 钦定古今图书集成/理学汇编/学行典/第271卷 > 陈爱

按《四川总志》：“陈爱，字处友，华阳人，成化间隐士。洒落
不羁，以义自守，文学宏博，尤长于诗，官府非贤者不
见。尝有臬使再至其门，爱辄先逃之。使怒檄召，将辱
之庭，爱从容以诗呈曰：‘折简殷勤累见寻，布衣宁敢
谒朝簪。明公有道持身正，贱子无知感德深。柏府风
霜尊伟望，柴门山水遂闲心。云泥两地无劳顾，鱼恋
深渊鸟恋林’。”乃解以授徒自给，师道严整，出其门者
多俊良，闾里匹夫亦知有陈先生，有《华山人诗集》传
世。